Diari Oficial de la Generalitat Valenciana


Sumari del DOGV 9560, del 23-03-2023 (2023/3035)

RESOLUCIÓ de 16 de març de 2023, de la Conselleria de Justícia, Interior i Administració Pública, per la qual es convoquen per a l'exercici 2023 ajudes destinades a compensar les actuacions de la persona mediadora en les sessions informatives i en els procediments de mediació intrajudicial realitzats en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3035


Data del document
:   16-03-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 16 de març de 2023, de la Conselleria de Justícia, Interior i Administració Pública, per la qual es convoquen per a l'exercici 2023 ajudes destinades a compensar les actuacions de la persona mediadora en les sessions informatives i en els procediments de mediació intrajudicial realitzats en l'àmbit de la Comunitat Valenciana. [2023/3035]  
  
La Llei 24/2018, de 5 de desembre, de la Generalitat, de mediació de la Comunitat Valenciana, regula aquest mètode alternatiu de solució i gestió de conflictes a la Comunitat Valenciana, en l'àmbit de les seues competències i de conformitat amb la normativa de l'Estat, posant a la disposició de la ciutadania el recurs de la mediació dins del procés judicial o com a alternativa a aquest. Així mateix, en aplicació del principi constitucional recollit en l'article 119 de la Carta Magna, que determina que la justícia serà gratuïta quan així ho dispose la llei i, en tot cas, respecte dels qui acrediten insuficiència de recursos per a litigar, la norma regula els supòsits de mediació gratuïta i remet al seu posterior desenvolupament reglamentari.  
En desenvolupament d'aquesta, s'ha aprovat el Decret 55/2021, de 23 d'abril, del Consell, d'aprovació del Reglament de mediació de la Comunitat Valenciana, que desenvolupa els aspectes fonamentals de la regulació legal, en què destaca, per la seua importància, la regulació de la mediació gratuïta com a mecanisme necessari per a finançar la prestació de les actuacions que duu a terme la persona mediadora en el procediment de mediació, així com perquè aquest es convertisca en un mitjà accessible per a la ciutadania, tot afavorint la seua efectiva implantació.  
  
L'esmentat decret conté les actuacions objecte de subvenció, els requisits que han de complir les persones beneficiàries, el termini i forma de presentació de la sol·licitud d'ajuda i pagament de les actuacions de mediació intrajudicial realitzades per la persona mediadora designada pel Centre de mediació de la Comunitat Valenciana, l'òrgan competent per a la verificació i certificació de l'efectiva realització de les actuacions de mediació gratuïta intrajudicial, els criteris objectius per a l'atorgament i la determinació de la quantia de la subvenció, i els supòsits de reintegrament del seu import.  
En el seu article 39.9 estableix que mitjançant resolució que, amb caràcter anual, dicte la persona titular de la conselleria competent en matèria de mediació, es canalitzarà la subvenció de les actuacions de mediació gratuïta que regula aquest reglament, de conformitat amb el que es disposa en la normativa en matèria de subvencions i en matèria de mediació en la Comunitat Valenciana.  
En aquest sentit, la Llei 9/2022, de 30 de desembre, de pressupostos de la Generalitat per a l'exercici 2023, recull la línia S8419000, denominada «Subvenció d'actuacions de mediació intrajudicial a la Comunitat Valenciana» per a atorgar per concessió directa, en virtut de l'article 168.1.B) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ajudes destinades a sufragar les actuacions de la persona mediadora en les sessions informatives i en els procediments de mediació intrajudicial.  
  
Aquesta línia està inclosa en el Pla estratègic de subvencions de la Conselleria de Justícia, Interior i Administració Pública per al període 2023-2025, aprovat per Resolució de la consellera de Justícia de 6 de febrer de 2023.  
En el marc d'organització de l'administració de la Generalitat, el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en el seu article 74, atribueix a la Direcció General de Reformes Democràtiques i Accés a la Justícia les competències en matèria d'assistència jurídica gratuïta, mediació, assistència a les víctimes del delicte, ajudes a les víctimes del terrorisme, i instruments que aprofundisquen en el desenvolupament democràtic i en la promoció dels drets.  
En concret, d'acord amb el que es disposa en l'article 10.2.d del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, aquest òrgan directiu té atribuïda competència per a implantar, desenvolupar i impulsar, en tots els àmbits, mesures encaminades a la desjudicialització de conflictes, així com la mediació i altres mecanismes alternatius de resolució d'aquests.  
  
En virtut de l'exposat, de conformitat amb el que es disposa en l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 39.9 del Decret 55/2021, de 23 d'abril, del Consell, d'aprovació del Reglament de mediació de la Comunitat Valenciana, resolc:  
  
  
Primer. Objecte  
És objecte de la present resolució convocar per a l'exercici 2023 les subvencions regulades en el capítol VIII i en la disposició transitòria segona del Decret 55/2021, de 23 d'abril, del Consell, d'aprovació del Reglament de mediació de la Comunitat Valenciana (d'ara en avant Decret 55/2021).  
  
Segon. Actuacions subvencionables  
Les subvencions estan destinades a sufragar les següents actuacions professionals realitzades en un procediment de mediació intrajudicial, per la persona mediadora designada pel Centre de mediació de la Comunitat Valenciana:  
a) Sessions d'un procediment de mediació intrajudicial, una vegada finalitzat, incloses la sessió o sessions informatives realitzades, respecte de la part o parts que tinguen reconegut el dret a la mediació gratuïta.  
  
b) Sessió o sessions informatives sense posterior celebració d'un procediment de mediació intrajudicial, respecte de la part o parts que tinguen reconegut el dret a la mediació gratuïta.  
  
Tercer. Meritació de les actuacions  
Seran susceptibles de subvenció les actuacions de mediació gratuïta intrajudicial contingudes en el resolc anterior reportades segons el que es disposa en l'article 45.2 del Decret 55/2021.  
  
Quart. Persona mediadora beneficiària  
Per a obtindre la condició de persona beneficiària d'aquestes subvencions, la persona mediadora haurà d'haver sigut designada segons el que s'estableix en la disposició transitòria segona del Decret 55/2021, pel Centre de Mediació de la Comunitat Valenciana dels sistemes de torns existents en les respectives audiències provincials de la Comunitat Valenciana.  
  
Cinqué. Forma i termini de presentació de les sol·licituds de subvenció  
1. El termini de presentació de sol·licituds serà d'un mes a comptar:  
a) Des de l'endemà de la finalització del procediment de mediació intrajudicial, o des de l'endemà d'aquell en el qual finalitze l'última sessió informativa, en aquells supòsits en els quals després de la seua realització no s'haja celebrat el procediment de mediació intrajudicial.  
  
b) Des de l'endemà de la publicació de la present resolució en el Diari Oficial de la Generalitat Valenciana, en aquells casos en els quals els procediments de mediació intrajudicial, o l'última sessió informativa en el cas que no s'haguera celebrat procediment de mediació intrajudicial, hagueren finalitzat en el període comprés entre els dies 1 de gener de 2023 i el de la publicació de la present resolució, tots dos inclusivament.  
2. El model de sol·licitud d'ajuda i pagament de la subvenció es troba publicat en el Diari Oficial de la Generalitat Valenciana núm. 9086, de data 18 de maig de 2021. Es troba accessible en la seu electrònica de la Generalitat: https://www.gva.es/downloads/publicados/in/29569\_bi.pdf.  
3. Les sol·licituds de subvenció regulades en la present convocatòria es presentaran, juntament amb la documentació requerida en el resolc següent, telemàticament a través del registre electrònic de la conselleria competent en matèria de mediació:https://www.gva.es/es/inicio/procedimientos'id\_proc=21772&version=amp.  
Per a això, la persona sol·licitant haurà de disposar de signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
  
Sisé. Documentació que s'ha d'acompanyar a la sol·licitud  
La sol·licitud haurà d'acompanyar-se de la documentació justificativa següent:  
a) Còpia del document acreditatiu de la derivació judicial per a dur a terme la mediació intrajudicial.  
b) Còpia del document que acredite la realització de la sessió o sessions informatives realitzades, publicada en el Diari Oficial de la Generalitat Valenciana núm. 9086, de data 18 de maig de 2021, i que es troba accessible en la seu electrònica de la Generalitat: https://www.gva.es/downloads/publicados/in/29984\_bi.pdf.   
c) Còpia del document remés a l'òrgan judicial sobre el resultat de la sessió o sessions informatives.  
d) Còpia de l'acta de la sessió inicial de constitució, publicada en el Diari Oficial de la Generalitat Valenciana núm. 9086, de data 18 de maig de 2021, i que es troba accessible en la seu electrònica de la Generalitat:  
https://www.gva.es/downloads/publicados/in/29930\_bi.pdf.   
e) Còpia de l'acta de la sessió final, publicada en el Diari Oficial de la Generalitat Valenciana núm. 9086, de data 18 de maig de 2021, i que es troba accessible en la seu electrònica de la Generalitat:  
https://www.gva.es/downloads/publicados/in/29450\_bi.pdf.  
f) Còpia del document remés a l'òrgan judicial sobre el resultat de la mediació intrajudicial.  
La persona mediadora haurà d'aportar la referida documentació justificativa quan aquesta no es trobe en poder del Centre de Mediació de la Comunitat Valenciana. En aquells supòsits en els quals després de la celebració de la sessió informativa les parts en conflicte decidisquen no mediar, en aquest cas només aportarà la documentació continguda en els apartats a), b) i c).  
g) Declaració responsable de la persona mediadora a l'efecte d'acreditar els extrems següents:  
1r) Que ha sigut la persona designada pel Centre de mediació en el procediment de mediació intrajudicial en el qual almenys una de les parts té reconegut el dret a la mediació gratuïta.  
2n) Nombre total de parts en conflicte, identificant aquelles que tenen reconegut el dret a la mediació gratuïta.  
3r) Nombre de sessions realitzades, distingint les informatives, de les realitzades en el procediment de mediació.  
4t) Que no ha percebut cap retribució per part de les persones que tenen reconegut el dret a la mediació gratuïta.  
5é) Que no ha obtingut altres ajudes o subvencions per part d'altres administracions o ens públics o privats per al finançament de les actuacions realitzades en el procediment de mediació gratuïta intrajudicial.  
  
6é) Que l'import rebut o que haja de percebre per les actuacions realitzades en el procediment de mediació gratuïta intrajudicial no supera el cost de la mediació fixat en la sessió informativa i en l'acta de la sessió inicial constitutiva.  
7é) La titularitat del compte bancari aportat en l'imprés normalitzat de domiciliació bancària.  
8é) La veracitat de la informació subministrada i de la documentació justificativa aportada.  
h) Autorització al Centre de mediació perquè aquest obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. No obstant això, es podrà denegar aquest consentiment, si així s'assenyala expressament en l'autorització. En aquest supòsit, hauran d'aportar els corresponents certificats emesos per l'Agència Estatal d'Administració Tributària, la Conselleria competent en matèria d'Hisenda i la Tresoreria General de la Seguretat Social, d'estar al corrent en l'acompliment de les obligacions tributàries i enfront de la Seguretat Social.  
i) Imprés normalitzat de domiciliació bancària signat electrònicament disponible en la seu electrònica de la Generalitat:  
https://www.gva.es/downloads/publicados/in/07074\_bi.pdf.  
  
Seté. Càlcul de la quantia de la subvenció  
La quantia econòmica destinada a sufragar les actuacions de cada persona mediadora sol·licitant es determinarà de conformitat amb els criteris establits en l'article 46 del Decret 55/2021, i es poden distingir els supòsits següents:  
1. En els procediments de mediació intrajudicial finalitzats:  
a) L'import de la subvenció es calcularà per cada procediment i part que tinga reconegut el dret a la mediació gratuïta intrajudicial, i comprendrà totes les actuacions relacionades amb aquest, que inclouen la sessió o sessions informatives.  
b) L'import de la subvenció es correspondrà amb els mòduls i imports previstos en l'annex II del Decret 55/2021.  
c) L'import que resulte de l'aplicació del mòdul corresponent es multiplicarà pel nombre de parts que tinga reconegut el dret a la mediació gratuïta intrajudicial, i el factor multiplicador no podrà ser superior a tres per a cada procediment de mediació.  
d) En cap cas, l'import de la subvenció resultant dels càlculs previstos en els apartats anteriors, podrà ser superior a la part proporcional, en funció del nombre de parts, del cost de la mediació fixat per la persona mediadora en la sessió informativa i en l'acta de la sessió inicial constitutiva, d'acord amb l'exigit en els articles 34 i 35.1 de la Llei 24/2018, de 5 de desembre, de la Generalitat, de mediació de la Comunitat Valenciana.  
2. En els casos en què únicament s'hagen celebrat una o diverses sessions informatives, sense posterior celebració d'un procediment de mediació intrajudicial:  
a) L'import de la subvenció es calcularà sobre la base del mòdul indicat en l'annex II del Decret 55/2021, per la sessió o sessions informatives realitzades, en funció del nombre de parts que tinguen reconegut el dret a la mediació gratuïta intrajudicial. A l'efecte d'aquest càlcul, ni el nombre de parts amb dret a la mediació gratuïta intrajudicial ni el nombre de sessions pot excedir de tres.  
b) En cap cas es podrà percebre per les sessions informatives realitzades, un import superior al triple de la quantitat prevista en l'annex II per a aquesta sessió, siguen quantes en siguen les celebrades i les parts que hi hagen participat.  
c) En tot cas, l'import de la subvenció que puga percebre la persona mediadora per aquestes sessions informatives, respecte de la part o parts que tinguen reconegut el dret a la mediació gratuïta intrajudicial, serà la quantia que resulte dels càlculs previstos en els apartats anteriors, sense que aquesta puga ser superior a la part proporcional, en funció del nombre de parts, del cost fixat per aquella, d'acord amb l'exigit en l'article 34 de la Llei 24/2018.  
  
Huité. Certificació actuacions i règim de deslliurament de pagament  
El Centre de Mediació de la Comunitat Valenciana, després d'analitzar la sol·licitud i la documentació justificativa aportada, si fa el cas, verificarà l'efectiva realització de les actuacions de mediació gratuïta intrajudicial i, en cas afirmatiu, emetrà la corresponent certificació per la quantia que resulte d'aplicar el contingut del resolc anterior.  
El termini màxim per a emetre i notificar la corresponent resolució de pagament de l'ajuda serà de tres mesos a comptar des de l'endemà del venciment del termini per a presentar la sol·licitud, sempre que aquesta reunisca els requisits exigits i vaja acompanyada de tota la documentació a la qual es refereix el resolc sisé, si convé.  
Aquesta resolució serà notificada telemàticament a la persona mediadora sol·licitant, de conformitat amb els articles 14.2.c, 40, 41 i 43 de la Llei 39/2015, d'1 d'octubre, del procediment administratiu comú de les administracions públiques.  
El venciment del termini màxim sense haver-se notificat la citada resolució, legitima a les persones sol·licitants per a entendre desestimada per silenci administratiu la sol·licitud de concessió de la subvenció, podent interposar recurs d'alçada davant la Secretaria Autonòmica de Justícia i Administració Pública, en la forma i en els terminis establits en els articles 121 i següents de la Llei 39/2015, d'1 d'octubre, del procediment administratiu comú de les administracions públiques, o qualsevol altre recurs que considere pertinent.  
El pagament de la subvenció es realitzarà mitjançant transferència bancària al compte indicat per la persona mediadora en l'imprés de domiciliació bancària presentat juntament amb la sol·licitud d'ajuda i pagament de subvenció.  
  
Nové. Causes de reintegrament de la subvenció  
Escaurà el reintegrament de l'import de la subvenció:  
a) En els supòsits que es determinen en l'article 37 de la Llei estatal 38/2003, de 17 de novembre, general de subvencions.  
b) En els casos d'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de la mediació fixat per la persona mediadora en la sessió informativa i en l'acta de la sessió inicial constitutiva.  
  
c) En aquells procediments de mediació gratuïta intrajudicial en els quals la suma de les quanties percebudes per la realització de les actuacions dutes a terme per la persona mediadora, supere el cost de la mediació fixat per aquest en la sessió informativa i en l'acta de la sessió inicial constitutiva.  
El règim regulador dels possibles reintegraments, sancions i responsabilitats aplicables als perceptors de les subvencions de les actuacions de mediació gratuïta serà l'establit en la Llei estatal 38/2003, de 17 de novembre, general de subvencions; i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El reintegrament s'efectuarà mitjançant transferència bancària o xec nominatiu a favor de la conselleria competent en matèria d'hisenda de la Generalitat. La còpia de la transferència bancària o xec nominatiu haurà de ser remesa al Centre de Mediació de la Comunitat Valenciana.  
  
  
Deu. Pla de control  
Quant al mètode de comprovació de la realització de l'activitat subvencionable, resulta d'aplicació el Pla de control aprovat per Resolució de 15 d'abril de 2021 (DOGV 9071, 28.04.2021).  
  
Onze. Règim jurídic de la subvenció  
Aquesta subvenció es regeix pel que es disposa en la Llei 24/2018, de 5 de desembre, de la Generalitat, de mediació de la Comunitat Valenciana, desenvolupada pel Decret 55/2021, de 23 d'abril, del Consell, d'aprovació del Reglament de mediació de la Comunitat Valenciana; pel preceptuat en la Llei 38/2003, de 17 de novembre, general de subvencions; en el seu reglament de desenvolupament aprovat per Reial decret 887/2006, de 21 de juliol; i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Aquestes ajudes es concedeixen de manera directa, en aplicació del que preveu l'article 22.2.b de la Llei 38/2003, de 17 de novembre, general de subvencions; i l'article 168.1.B) de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Dotze. Finançament de la subvenció  
Les quanties destinades a sufragar les actuacions subvencionables descrites en el resolc segon es finançaran amb càrrec a la línia de subvenció S8419000, «Subvenció d'actuacions de mediació intrajudicial a la Comunitat Valenciana», del capítol IV de la Conselleria de Justícia, Interior i Administració Pública, i aplicació pressupostària 66.58.14.6335.531.23 dels pressupostos de la Generalitat per a l'exercici 2023 i l'import de la qual ascendeix a 14.456,80 €.  
  
Tretze. Notificació a la Comissió Europea  
Aquesta subvenció no té el caràcter d'ajuda d'Estat a què es refereix l'article 107.1 del Tractat de Funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, no falseja ni pot falsejar la competència ni els intercanvis comercials entre estats membres.  
En conseqüència, queda exempta de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Contra aquesta resolució, que posa fi a la via administrativa, cap la interposició de recurs potestatiu de reposició en el termini d'un mes davant aquest òrgan, en virtut del que es disposa en els articles 112.1, 115, 123 i 124 de Llei 39/2015, d'1 d'octubre, del procediment administratiu comú de les administracions públiques, o formular directament recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, segons el que es disposa en els articles 8, 10.1.a, 14 i 46 de Llei 29/1998, de 13 de juliol, reguladora de la jurisdicció contenciosa administrativa, comptats a partir de l'endemà de la publicació en el Diari Oficial de la Generalitat Valenciana. Tot això, sense perjudici de la interposició de qualsevol altre recurs que s'estime escaient.  
  
València, 16 de març de 2023.- La consellera de Justícia, Interior i Administració Pública: Gabriela Bravo Sanestanislao.